Къулыкъур цIыхугъэ хэлъу зэIэпытхынущ
Дагъыстаным и президенту щыта Магомедов Магомедсалам жэуап къритащ «Комсомольская правда» газетым и лэжьакIуэр зыщIэупщIахэм.
— Уэ 2010 гъэм и мазаем Дагъыстаным и президенту уагъэувауэ щытащ. Абы лъандэрэ илъэсищ дэкIащ. Сыт пхузэфIэкIа?
— Сэ къызолъытэ а зэманым дэ зыкъом къыдэхъулIауэ. ЩытыкIэр зыкIи ещхьыжкъым 2010 гъэм, хэбгъэзыхьмэ, 2011 гъэм щыIам. Иужь илъэсхэм ди деж хэпщIыкIыу нэхъ мащIэ щыхъуащ террорист унэтIыныгъэ зиIэ щIэпхъаджагъэхэр.
— Абы щыхьэт техъуэ щапхъэхэр къыпхуэхьыну?
— Псалъэм и хьэтыркIэ, нэгъабэ террорист щIэпхъаджагъэу ялэжьар тIу къудейщ, абы щыгъуэми абыхэм я бжыгъэр 2010 гъэм 10, 2011 гъэм 8 хъурт. Дауи, зэгугъун хуей къалэнхэр щыIэщ. Абыхэм ящыщу нэхъ ин дыдэр зыпыщIари экстремизмэмрэ терроризмэмрэщ. Ауэ дэ зыкъом тхузэфIэкIащ цIыхухэм я зэхэщIыкIыр къэтIэтын и лъэныкъуэкIэ.
— Экономикэр-щэ?
— Улахуэм хуэдэ зырэ ныкъуэкIэ хэхъуащ. Дэ тлъэкIащ нэгъабэ республикэм и экономикэм инвестицэу сом меларди 150-рэ къыхедгъэлъхьэн. IуэхущIапIэшхуэ дыдэхэу зыбжанэм лэжьэн щIадзащ. ПсэупIэу метр зэбгъузэнатIэ мелуанрэ мин 500-рэ 2012 гъэм духуащ. Ар Кавказ Ищхъэрэ федеральнэ округым и щIыналъэхэм псоми зэхэту ящIам нэхърэ нэхъыбэщ. А бжыгъэр Урысейм щынэхъыфIхэм ящыщщ. Ауэ сэ схужыIэнукъым ди лэжьыгъэм щыщIэныгъэхэри хэмылъауэ.
— Сыт атIэ къывэмыхъулIар?
— ЩIызгъужынщи, жылагъуэр нэхъыфIу зэгурыIуэ хъуащ, дин зэпэщIэтыныгъэм кIэ еттащ.
— Сэ сызыхуейр фхузэфIэмыкIахэр къызжепIэнырт.
— ЗэрыгурыIуэгъуэщи, зи гугъу тщIы къалэнхэр апхуэдэ пIалъэ кIэщIым и кIэм нэсу пхузэфIэгъэкIынукъым:
— Мы упщIэр уэ, дауи, уигу ирихьынукъым: Сыт уэ уи къулыкъум утекIын хуей щIэхъуар?
— Сэ сытекIыным теухуа унафэр къэтщтащ лъэныкъуитIри дызэгурыIуэри. Сэ Путиным сыхуэпэжщ гукIи псэкIи. Абы нэхъ фIэкъабылщ мы лъэхъэнэм сэ Москва сыщылэжьэныр. Сэ ар щIыхьышхуэу къызолъытэ.
— Уи псалъэхэм ятепщIыхьмэ, уэ Путиным къыбжиIащ уи къулыкъум утекIыну?
— Пэжщ.
— Сыт щхьэусыгъуэу ищIар?
— Унафэр къэзыщтар езыращ. Республикэм нэгъуэщI Iуэху гуэрхэри щызэфIэгъэкIын хуейуэ къыщIэкIынщ. Си лэжьыгъэмрэ щIэныгъэмрэ Москва лей щымыхъуну къысщохъу. Си гугъэщ мыпхуэдэ зэхъуэкIыныгъэхэр щыIэн хуейуэ.
— Президентымрэ уэрэ фытепсэлъыхьа Администрацэм и Iэтащхьэм и къуэдзэм и къулыкъум упэрыхьа иужь узэлэжьынухэм?
— ЗэкIэ дытепсэлъыхьакъым.
— Уэ дауэ къыпщыхъуа Абдулатипов Рэмэзан уи пIэкIэ зэрагъэувар?
— Сэ абы къемызэгъ гуэри хэслъагъуэркъым. Президентым Абдулатиповыр къыхихащ. Ар Iуэхум хэзыщIыкI цIыхущ. Си гугъэщ, дэ дызэдэлэжьэну, дызэдэIэпыкъуну.
— УнафэщIхэр зэрызэрахъуэкIам республикэм щытыкIэр щызэщIимыгъэплъэну пIэрэ?
— ЩызэщIигъэплъэнукъым. Дэ дыхущIэкъунущ къулыкъур зэпIэзэрыту, цIыхугъэ хэлъу зэIэпытхыну. Республикэм исхэр псори дызэроцIыху. Абы къыхэкIыу, дызыпэмыплъа гуэри къыкъуэкIын хуейкъым.
Гамов Александр.
«Комсомольская правда».
